Ronnie James Dio

Ronnie James Dio (født Ronald James Padavona ; 10. juli 1942 i Portsmouth i New Hampshire, død 16. mai 2010 i Houston i Texas) var en amerikansk sanger innen heavy metal-sjangeren. Han var medlem av flere kjente grupper og hadde også en betydelig solokarriere.


== Starten, Elf og Rainbow ==

Ronnie James Dio startet med trompet, bass og gitar ved siden av sangen og begynte sin karriere med sin første single med Ronnie and the Redcaps i 1958 og spilte tradisjonell rock'n roll fra den tiden. De gav jevnlig ut singler med noe eget og noe coverlåter. I 1962 byttet de navn til Ronnie and the Prophets. I 1967 byttert bandet navn og besetning og kalte seg The Electric Elves. I 1969 byttet de igjen navn til The Elves og deretter til ELF. Stilen ble litt hardere rock med innslag av litt blues og til dels gospel.
Sterkt influert av klassisk sangteknikk skulle Ronnie etterhvert sette sitt preg på rock og på genren som senere dukket opp, heavy metal. 
I 1972 var ELF oppvarmingsband på en konsert med Deep Purple. Gitaristen i Deep Purple, Ritchie Blackmore, la merke til stemmen til Ronnie Dio. Han kontaktet Ronnie Dio noen år senere da han brøt ut av Deep Purple og startet sitt eget band, «Ritchie Blackmore's Rainbow» (senere Rainbow). Alle medlemmene fra ELF unntatt gitaristen ble hyret inn i det nye bandet i 1975, men de ble sparket en etter en av Blackmore etter det første albumet. Rainbow hadde stor suksess med klassikere som «Long Live Rock and Roll», «Man on the Silver Mountain», «Catch the Rainbow», «Kill the King» og «Stargazer». Etter noen få år ble det uenighet om hvilken musikkgenre de skulle fortsette i.
Blackmore ønsket en mer kommersiell rock, noe Ronnie Dio var sterkt imot og forlot derfor bandet i 1978. Han deltok på Rainbows tre første studioalbum samt et konsertalbum.


== Black Sabbath (1979–1982, 1990–1992) ==

I 1979 overtok han som vokalist i Black Sabbath etter Ozzy Osbourne. Sabbath hadde stor suksess med platene Heaven & Hell (1980) og Mob Rules (1982) samt konsertalbumet Live Evil. Men så sluttet Dio for å starte sitt eget band. Han ble erstattet i Black Sabbath av Ian Gillan. I 1990 var Dio tilbake, og sammen ga de ut albumet Dehumanizer i 1992, som er Sabbaths 16. studioalbum. På albumturneen ble Sabbath spurt om å åpne for Ozzy Osbourne i Los Angeles da Ozzy hadde meldt at han ville pensjonere seg som musiker. Bandet sa ja, men Dio var imot. Etter en konsert 13. november 1992 sluttet Dio i Sabbath, og Judas Priest vokalist Rob Halford overtok på de to siste konsertene på turneen.


== Dio (1982–1991, 1993–2010) ==

I 1982, etter tre år i Sabbath, sluttet Dio for å starte sitt eget band. Han reiste til Storbritannia, tok Sabbaths daværende trommeslager Vinny Appice med seg, hvorpå han startet bandet Dio, med eks Rainbow-bassist Jimmy Bain og gitarist Vivian Campbell. Dio hadde stor suksess med blant annet platene Holy Diver (1983), The Last in Line (1984) og Sacred Heart (1985). Bandet var sentralt i prosjektet Hear 'n Aid med singelen «Stars» («Heavy-Rock for Afrika», 1985). Dio blir ansett som et av 1980-tallets største heavy-metalband og fortsatte sin suksess, dog med stadig utskiftning av personale.


== Heaven and Hell (2006–2010) ==

I 2007 ble Dio gjenforent med besetningen i Black Sabbath; Tony Iommi, Geezer Butler og Vinny Appice, under navnet Heaven and Hell og dro på verdensturné. Samlealbumet Black Sabbath: The Dio Years med tre nye spor pluss «det beste» fra det gamle  materialet fra Dios tid som vokalist i Black Sabbath ble sluppet på markedet. Turneen ble en ubetinget suksess med en konsert fra New York utgitt på DVD-en Live from Radio City Music Hall og på dobbelt-CD. Bandet ga så ut debutalbumet The Devil You Know i 2009. 4. mai 2010 ble det offentliggjort at Europa-turneen ble avlyst grunnet Dios helsetilstand. Bandet skulle blant annet ha spilt i Bergen 11. august samme år.


== Sykdom og død ==
Den 25. november 2009 opplyste Dios ektefelle Wendy på Dios hjemmeside at Dio hadde blitt diagnostisert med magekreft i tidlig stadium og var under behandling.
Ronnie has been diagnosed with the early stages of stomach cancer. We are starting treatment immediately at the Mayo Clinic. After he kills this dragon, Ronnie will be back on stage, where he belongs, doing what he loves best, performing for his fans. Long live rock and roll, long live Ronnie James Dio. Thanks to all the friends and fans from all over the world that have sent well wishes. This has really helped to keep his spirit up.

Den 16. mai 2010 ble det kunngjort på den offisielle hjemmesiden og på Facebook at Dio var død.
Today my heart is broken, Ronnie passed away at 7:45am 16th May. Many, many friends and family were able to say their private good-byes before he peacefully passed away. Ronnie knew how much he was loved by all. We so appreciate the love and support that you have all given us. Please give us a few days of privacy to deal with this terrible loss. Please know he loved you all and his music will live on forever. 

Han ble begravet 1. juni 2010 på Forest Lawn, Hollywood Hills i California. Han ble båret til graven av Vinny Appice, Geezer Butler, Craig Goldy, Scott Warren, Simon Wright og Steve Mignardi (Dios personlige assistent og venn).


== Bandliste ==

The Vegas Kings (1957–1958)
Ronnie & The Rumblers (1958)
Ronnie and the Red Caps (1958–1962)
Ronnie Dio and the Prophets (1962–1967)
The Electric Elves (1967–1969)
The Elves (1969–1972)
Elf (1972–1975)
Rainbow (1975–1979)
Black Sabbath (1979–1982, 1990–1992)
Dio (1982–1991, 1993–2010)
Heaven and Hell (2006–2010)


== Djeveltegnet ==
Dio var kjent for å ha introdusert «djeveltegnet» inn i heavy metal. Dette er en gest Dio som barn skal ha lært av sin bestemor. De skal en kveld ha gått en tur da en person med et «skummelt utseende» kom mot dem. Dios bestemor hadde da vist dette tegnet, og Ronnie Dio var nysgjerrig på hva det betydde. Ifølge hans bestemor kunne tegnet brukes som beskyttelse mot «det onde», men det kunne også brukes til å kaste en ond forbannelse mot en person. 
Tegnet var vanlig å bruke blant overtroiske mennesker i det sørlige Italia og har i senere tid blitt et vanlig tegn å vise under konserter og har blitt et symbol på heavy metal.


== Referanser ==


== Eksterne lenker ==
(en) Offisielt nettsted 
(en) Ronnie Dio – kategori av bilder, video eller lyd på Commons 
(en) Ronnie James Dio på Internet Movie Database 
(en) Ronnie James Dio hos The Movie Database 
(en) Ronnie James Dio på Apple Music 
(en) Ronnie James Dio på Discogs 
(en) Ronnie James Dio på Discogs 
(en) Ronnie James Dio på MusicBrainz 
(en) Ronnie James Dio på Encyclopaedia Metallum 
(en) Ronnie James Dio på Spotify 
(en) Ronnie James Dio på Songkick 
(en) Ronnie James Dio på Last.fm 
(en) Ronnie James Dio på Genius — sangtekster 
(en) Ronnie James Dio på AllMusic 
Ronnie James Dio på Twitter 
Ronnie James Dio på Facebook 
(en) Ronnie James Dio på MySpace